《塞上秋热用王荆公韵 其二》
清代·张佩纶

客心豫为秋风摧，与狐谋裘苏病骸。独贪避暑胜河朔，入握阴泉珠一枚。

炎官恐我不耐冷，余威直到单于台。边人嘲是带来热，吾养其内心死灰，素琴自理那成操，谁和万壑松风哀。

清宵独立感皓月，虚鉴偶著埃雾埋。大寒盛景谅难久，清商劲气将邅回。

阙地置冰亦何取，方床八尺琉璃开。跫然无音绝褦襶，笑问蝇蚋从何来。

作者简介：（1848—1903）直隶丰润人，字幼樵，一字绳庵，又字篑斋。同治十年进士，擢侍讲。光绪间官侍讲学士，署左都副御史。以纠弹大臣名著一时。中法战争期间会办福建军务，马尾之役，以戒备不严，舰队、船厂被毁，乃逃避乡间。褫职戍边。后释还，入李鸿章幕。佐办庚子议和。旋称疾不出。有《涧于集》、《涧于日记》。